

**ข่าวประชาสัมพันธ์**

**กรุงไทย จัดริ้วขบวนสุดยิ่งใหญ่ ร่วมงานมหรสพสมโภชเฉลิมพระเกียรติ**

**พระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ**

**28 กรกฎาคม 2567**

**คณะผู้บริหารและพนักงานธนาคารกรุงไทย ร่วมงานมหรสพสมโภชเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา** 6 **รอบ** 28 **กรกฎาคม** 2567 **โดยธนาคารกรุงไทยจัดริ้วขบวนสุดยิ่งใหญ่ ชูเอกลักษณ์ไทยอันโดดเด่น เพื่อสืบสาน รักษา และต่อยอดศิลปวัฒนธรรมไทย ณ   
ท้องสนามหลวง เมื่อวันที่** 11 **กรกฎาคม** 2567

**ธนาคารกรุงไทย** น้อมสำนึกในพระมหากรุณาธิคุณและถวายความจงรักภักดี โดยรังสรรค์ริ้วขบวนเฉลิมพระเกียรติ ที่ได้รับแรงบันดาลใจจากการแสดง **“โขน”** มรดกแห่งศิลปวัฒนธรรมอันล้ำค่าที่อยู่คู่ผืนแผ่นดินไทย เพื่อเป็นการ**สืบสาน รักษา และต่อยอด นาฏศิลป์ไทยชั้นสูง** งดงามตระการตาด้วยชุดเครื่องโขนเทวดา-นางฟ้า และนักแสดงนาฏศิลป์ในชุดเครื่องโขน-รามเกียรติ์ พร้อมการแสดงดนตรีและขับร้องบทเพลงเฉลิมพระเกียรติจากวงดนตรีโรงเรียนโยธินบูรณะเพื่อถวายพระพรชัยมงคลผ่าน 3 บทเพลงที่มีความหมายแทนหัวใจภักดิ์ของพสกนิกรที่มีต่อพระบาทสมเด็จพระเจ้าอยู่หัว ได้แก่ เพลงรัชกาลที่ 10 ทรงพระเจริญ เพลงเอกลักษณ์ไทย และเพลงหัวใจทศกัณฐ์ อีกทั้งยังเสริมความวิจิตรงดงามของริ้วขบวนด้วย**รถเฉลิมพระเกียรติ** ที่ประดับสัญลักษณ์แห่งสิริมงคล อาทิ ช้างเผือก หนึ่งในแก้วมีค่า 7 ประการของกษัตริย์ กินรี ที่มีท่อนบนเป็นมนุษย์ท่อนล่างเป็นนก ผู้เชี่ยวชาญด้านการร่ายรำ ดนตรี และกวี รวมทั้งพญานาค หรือ นาคราช เทพแห่งน้ำ คู่ควรกับสถาบันอันสูงส่ง โดยทุกองค์ประกอบของริ้วขบวนเฉลิมพระเกียรติเป็นการผสมผสานศิลปวัฒนธรรมไทยในหลายมิติ เพื่อเฉลิมพระเกียรติยศ พร้อมถวายพระพรชัยมงคลแด่องค์ราชัน เนื่องในโอกาสมิ่งมหามงคลในครั้งนี้

นอกจากนี้ ภายในงานยังมีนิทรรศการเฉลิมพระเกียรติพระบาทสมเด็จพระเจ้าอยู่หัว และการแสดงต่างๆ อาทิ การแสดงโขนตอนพระรามครองเมือง “พระรามทรงธรรม์ครองแผ่นดิน” การแสดงโดรนเฉลิมพระเกียรติ ชุด “รวมใจภักดิ์ ถวายพระพรฯ” การจัดแสดงสวนแสงเฉลิมพระเกียรติฯ การแสดงดนตรีเฉลิมพระเกียรติฯ การแสดงมหาดุริยางค์ไทยแห่งกรุงรัตนโกสินทร์ การแสดงละครนอกเฉลิมพระเกียรติฯ การแสดงโนราศิลปินแดนทักษิณเฉลิมพระเกียรติฯ การแสดงสี่ภูมิภาคเกษมศานต์ การแสดงพื้นบ้านเฉลิมพระเกียรติฯ การแสดงวงดุริยางค์สากล การแสดงวงดุริยางค์ 4 เหล่าทัพ ตลาดวัฒนธรรมเฉลิมพระเกียรติฯ การจำหน่ายผลิตภัณฑ์วัฒนธรรมไทย (CPOT) และการสาธิตอาหารในรูปแบบตลาดย้อนยุค สาธิตภูมิปัญญาทางวัฒนธรรม

ประชาชนที่สนใจสามารถร่วมกิจกรรมและชมความงดงามของการแสดงเฉลิมพระเกียรติฯ ที่งานมหรสพสมโภชเฉลิมพระเกียรติพระบาทสมเด็จพระเจ้าอยู่หัว ตั้งแต่วันนี้ – 15 กรกฎาคม 2567 ณ ท้องสนามหลวง

**ทีม Marketing Strategy**

**12 กรกฎาคม 2567**